“Renault” zavodidan chiqadigan “Moskvich”, Shvetsiya hamda Finlyandiya haqida gapirgan Putin va rus neftidan voz kechadigan Germaniya

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 16 may kuni sodir bo'lgan mazkur mojaroga aloqador asosiy yangiliklarni taqdim etamiz.
Moskva meri Sergey Sobyanin shahardagi “Renault” zavodida “Moskvich” brendi ostidagi avtomobillarni ishlab chiqarish boshlanishini ma'lum qildi. Bu haqda siyosatchining rasmiy saytida xabar berildi.
Ma'lum bo'lishicha, kelgusida “Moskvich” brendi ostida elektromobillar ham ishlab chiqariladi. Sobyanin, shuningdek, kompaniya xodimlarining katta qismini saqlab qolishga va'da bergan.
“Moskvadagi ‘Renault’ zavodinining chet ellik egalari uni yopishga qaror qildi. Bu ularning huquqi, lekin biz minglab ishchilarning ishsiz qolishiga yo'l qo'ya olmaymiz. Shu bois zavodni shahar balansiga olib, tarixiy ‘Moskvich’ brendi ostida yengil avtomobillar ishlab chiqarishni qayta yo'lga qo'yishga qaror qildim.
Biz jamoaning katta qismi bevosita zavodda va uning subpudratchilari bilan ishlashda davom etishini ta'minlashga harakat qilamiz”, — degan Sobyanin.
Ukrainada urush boshlanganidan beri to'qnashuvlar oqibatida 229 nafar bola halok bo'ldi. Bu haqda mamlakat Bosh prokuraturasi matbuot xizmati xabar berdi.
Ta'kidlanishicha, yana 421 nafar bola jarohatlangan. Eslatib o'tamiz, halok bo'lgan bolalar soni bo'yicha ma'lumotlar Ukraina Bosh prokuraturasi tomonidan har kuni yangilanib borilmoqda.
Rossiyada faoliyatini to'xtatgan “Reebok” sport tovarlari tarmog'ining mamlakatdagi bo'limi “Lumberjack” va “Reno” brendlari egasi bo'lgan turk holdingi — FLO’ga sotildi. Bu haqda “Kommersant” xabar berdi.
Mutaxassislar tarmoqning Rossiya bo'ylab joylashgan jami 100 dan ortiq tovar do'konlari narxini taxminan 1,5 milliard rublga baholagan. Ammo tranzaktsiya summasi bundan uch baravar kam bo'lgan bo'lishi mumkinligi ham istisno qilinmagan.
Ta'kidlanishicha, xorijiy kompaniyalar uchun hozir Rossiyada o'z biznesini sotish qiyin hisoblanadi. Ammo FLO bir qator davlatlar uchun turk fabrikalarida “Reebok” brendi ostidagi mahsulotlarni ishlab chiqarish bo'yicha tarmoq bilan shartnoma imzolaganidan so'ng holdingga tegishli do'konlarni sotib olgan.
Eslatib o'tamiz, kompaniya Rossiyaning Ukrainaga hujumi sabab 20 martdan boshlab mazkur mamlakatdagi faoliyatini to'xtatgan.
Germaniya Evropa Ittifoqi embargo joriy qilmasa ham Rossiya neftidan yil oxirigacha voz kechmoqchi. Bu haqda “Bloomberg” xabar berdi.
Nashrning qayd etishicha, mazkur ma'lumot Germaniya hukumatidagi manbalardan olingan. Ularning so'zlariga ko'ra, muqobil yetkazib beruvchilar bilan kelishuvlarni yopish jarayoni yaxshi ketmoqda va Berlin qolgan logistika muammolarini keyingi olti–etti oy ichida hal qilishni mo'ljallamoqda.
Ta'kidlanishicha, Ukrainada urush boshlanganidan beri Germaniya Rossiyadan import qilinadigan neft ulushini 35 foizdan 12 foizgacha kamaytirgan. Shuningdek, rasmiy Berlin xomashyoning muqobil manbalari qaysilar ekanini hozircha oshkor etmoqchi emas.
McDonald’s Rossiyani tark etish bo'yicha yakuniy qarorni qabul qilgani va kompaniyaning Rossiyadagi biznesi sotilishini e'lon qildi. Bu haqda “RBK” xabar berdi.
Kompaniya bayonotida Rossiyani tark etib, biznesini sotgandan so'ng McDonald’s restoranlarning yangi egasiga o'z logotipi, nomi va korporativ menyusidan foydalanishni taqiqlashi aytilgan.
“McDonald’s Rossiyada biznesni davom ettirish endi o'rinli emas va kompaniya qadriyatlariga mos kelmaydi degan xulosaga keldi. McDonald’s’ning Rossiya bozoridan chiqish qarori doirasida kompaniya Rossiyadagi barcha restoranlarini mahalliy xaridorga sotish niyatida. Kompaniya barcha restoranlarni brenddan foydalanish huquqidan mahrum qilish jarayonini boshlash niyatida, bu esa ‘McDonald’s’ nomi, logotipi, savdo belgisi va menyusidan foydalanish to'xtatilishiga olib keladi. Kompaniya Rossiyadagi savdo belgilarini saqlab qoladi” — deyiladi bayonotda.
“TASS” nashri bergan xabarga ko'ra esa, McDonald’s iyun oyi o'rtalarida o'z xodimlari, restoranlar tarmog'i va menyusini saqlab qolgan holda Rossiyada yangi brend ostida ish boshlaydi.
Rossiya prezidenti Vladimir Putin KxShT sammitida Shvetsiya va Finlyandiyaning NATO’ga qo'shilishi bilan Rossiyaning hech qanday muammosi yo'qligini aytdi. Bu haqda “Meduza” xabar berdi.
Putinning so'zlariga ko'ra, alyansning bu davlatlar hisobiga kengayishi Rossiya uchun bevosita xavf tug'dirmaydi, lekin bu hududlarda harbiy infratuzilmaning kengayishi Rossiyaning javobiga sabab bo'ladi.